ศูนย์อำนวยการป้องกันและลดอุบัติเหตุทางถนนฯ ระบุจำนวนอุบัติเหตุและผู้เสียชีวิตสงกรานต์ 2566 ลดลงทุกด้านตามเป้าหมาย
พลตำรวจเอกดำรงศักดิ์ กิตติประภัสร์ ผู้บัญชาการตำรวจแห่งชาติ เปิดเผยผลการดำเนินการในการอำนวยการจราจร ป้องกันและลดอุบัติเหตุ และการบังคับใช้กฎหมาย 10 ข้อหาหลัก ช่วงควบคุมเข้มข้น 7 วัน เทศกาลสงกรานต์ 2566 พร้อมปิดศูนย์อำนวยการป้องกันและลดอุบัติเหตุทางถนนฯ ตร.ในวันนี้ว่า ภาพรวมเป็นที่น่าพอใจ และบรรลุเป้าหมายลดอุบัติเหตุจากค่าเฉลี่ยสามปีย้อนหลังให้ได้ร้อยละ5 ในทุกด้าน โดยข้อมูลจากศูนย์อำนวยการป้องกันและลดอุบัติเหตุทางถนนฯ ระบุว่า ในช่วง 7 วันควบคุมเข้มข้น มีจำนวนการเกิดอุบัติเหตุ 2,203 ครั้ง ลดลงร้อยละ 13.27, ผู้เสียชีวิตจำนวน 264 ราย ลดลงร้อยละ 15.83 และผู้บาดเจ็บ 7 จำนวน 2,208 คน ลดลงร้อยละ 13.62 สาเหตุการเกิดอุบัติเหตุมากที่สุด 3 ลำดับแรก คือ ขับรถเร็วเกินกฎหมายกำหนด ร้อยละ 36.67 ดื่มแล้วขับร้อยละ 27.23 และตัดหน้ากระชั้นชิดร้อยละ 17.63 พฤติกรรมเสี่ยงที่ทำให้เสียชีวิตหรือบาดเจ็บมากที่สุด คือ ไม่สวมหมวกนิรภัยและดื่มแล้วขับ จังหวัดที่ไม่มีผู้เสียชีวิต ได้แก่ พังงา และพัทลุง ส่วนการบังคับใช้กฎหมาย มีการตั้งจุดตรวจทั่วประเทศเพื่อบังคับใช้กฎหมายใน10 ข้อหาหลักจำนวน 2,183 จุด พบผู้ที่ฝ่าฝืนทั้งสิ้น 499,282 ราย เป็นข้อหาขับรถขณะเมาสุรา 23,278 ราย มากกว่าค่าเฉลี่ยสงกรานต์ 3 ปีย้อนหลังร้อยละ 21.31 ขับรถเร็วเกินกำหนด 195,118 ราย/ ไม่สวมหมวกนิรภัย 94,745 ราย และไม่รัดเข็มขัดนิรภัย 24,967 ราย โดยในการดำเนินคดีเมาแล้วขับสามารถนำผู้ขับขี่ที่อาจก่ออุบัติเหตุออกจากท้องถนนได้จำนวน 23,278 คนสำหรับสถิติการเดินทางเข้าออกกรุงเทพฯตลอด 7 วัน พบว่ามีปริมาณรถ เข้า-ออกจาก กทม. รวมจำนวน 6,777,659 คัน ออกจาก กทม. จำนวน 3,318,418 คัน และเข้า กทม. จำนวน 3,459,241 คัน วันที่ประชาชนเดินทางออกจาก กทม. มากที่สุด คือวันที่ 12 เม.ย.66 วันที่ประชาชนเดินทางเข้า กทม. มากที่สุด คือวันที่ 16 เม.ย.66 มีการเปิดช่องทางพิเศษทั้งหมด 82 ครั้ง เพื่อระบายรถทั้งขาเข้าและขาออก และมีผู้ขับขี่รถ 10 ล้อขึ้นไปที่ฝ่าฝืนเดินรถในเวลาห้าม จำนวน 327 ราย